Чин краткаго молебнаго пения о сохранении творения Божия

Благословен Бог наш: Царю Небесный: Трисвятое по Отче наш: Псалом 103-й.

**Бог Господь: глас 6:**

Поми́луй нас, Го́споди, поми́луй нас,/ вся́каго бо отве́та недоуме́юще,/ сию́ Ти моли́тву, я́ко Влады́це,/ гре́шнии, прино́сим, поми́луй нас.

**Сла́ва:** И́же дре́вле в Вави́лоне го́рдыя язы́ки порази́вый, Го́споди,/ пра́веднаго Твоего́ преще́ния изба́ви ны./ Пощади́ гре́шныя лю́ди Твоя́,/ я́же стяжа́л еси́ Твое́ю Кро́вию;/ не преда́ждь нас поги́бели от дел рук на́ших,/ ино́го бо, ра́зве Тебе́, Бо́га не ве́мы,/ и воззови́ погиба́ющим:/ Аз есмь с ва́ми, и никто́же на вы.

**И ныне:** Милосе́рдия две́ри отве́рзи нам,/ Благослове́нная Богоро́дице,/ наде́ющиися на Тя, да не поги́бнем,/ но да изба́вимся Тобо́ю от бед,/ Ты бо еси спасе́ние ро́да христиа́н- скаго.

**Прокимен, глас 1:** Бу́ди, Го́споди, ми́лость Твоя́ на нас,/ я́коже упова́хом на Тя.

**Стих:** Го́споди, услы́ши моли́тву мою́, и вопль мой.

*Апостол к Римляном, зачало 98 (глава 8, 22-27).*

**Аллилуиа, глас 4:** Бо́же, уще́дри ны и благослови́ ны. Стих: Просвети́ лице́ Твое́ на ны, и поми́луй ны.

Поми́луй нас, Бо́же:

*Евангелие от Матфеа, зачало 100.*

Еще́ мо́лимся о Вели́ком Господи́не:

Еще́ мо́лимся о богохрани́мей стране́ на́шей:

Сотвори́вый мир и вся, я́же в нем, Го́споди, приими́ покая́ние на́ше и во вре́мя потре́бно посли́ земли́ дождь и благорастворе́ние возду́хов, умири́ стихи́и, да грех на́ших ра́ди не му-́ чается и стра́ждет тварь, мо́лимтися, услы́ши и ми́лостивно помилуй.

Дело́м го́рдых проти́вящийся, Го́споди, дела́ рук на́ших испра́ви, да не обратя́тся на главы́ на́ша и не погубя́т ны бе́ды и напа́сти, но при́зри на смире́ние на́ше и низпосли́ благода́ть и мир, мо́лимтися услы́ши и ми́лостивно поми́луй.

Да не стра́ждет лихои́мств и беззако́ний ра́ди на́ших творе́ние Твое́, Го́споди, но да сохра- ни́тся неврежде́нно от всех наве́т вра́жиих, мо́лимтися, услы́ши и поми́луй.

Еще́ мо́лимся о е́же не помяну́ти беззако́ний и непра́вд люде́й Свои́х, и отврати́ти от нас весь гнев Свой, пра́ведно на ны дви́жимый, и не погуби́ти мир сей гла́дом, жа́ждею и ины́ми беда́ми, но сохрани́ти его́ и нас пощади́ти, мо́лимтися услы́ши и поми́луй.

Услы́ши ны, Бо́же:

**Молитва о благостоянии мира**

Благослове́н еси́, Го́споди, Бо́же Вседержи́телю, сотвори́вый не́бо и зе́млю со все́ю ле́по- тою их, просвети́вый день све́том со́лнечным и нощь уясни́вый заря́ми о́гненными, вся́кия тва́ри Тво́рче, созда́вый от земли́ челове́ка, отпа́вшаго же и преда́вшаго Тя, назда́вый па́ки Честно́ю Кро́вию Единоро́днаго Сы́на Твоего́!

При́зри с Небесе́, Бо́же, и виждь, я́ко се́тует земля́, и древеса́ и бы́лие изчеза́ют, зве́рие и ско́ти, и пти́цы небе́сныя погиба́ют за нече́стие живу́щих на ней. Сего́ ра́ди в покая́нии припа́даем и вопие́м Ти, да не погуби́ши мир Твой и нас со беззако́ньми на́шими, но да́руй обраще́ние безу́мным сыно́м челове́ческим и спасе́ние им и тва́ри им покоре́нной.

Благослове́н еси́, Го́споди, пото́пом омы́вый при Но́е грех челове́ческий! Да́руй нам пото́ки сле́зныя и омове́ние скверн на́ших, да обрати́мся от злых дел, хище́ний и непра́вд на́ших, во е́же храни́ти достоя́ние Твое́.

Благослове́н еси́, Го́споди, Бо́же Вседержи́телю, при Ло́те попали́вый ме́рзости Содо́мския и Гомо́ррския и очи́стивый Зе́млю Обетова́нную от скверн их! Да́руй исправле́ние извра- ще́нным и стропо́тным ума́м и се́рдцем человеческим, да позна́ют путь Твой.

Благослове́н еси, Го́споди Бо́же Вседержи́телю, И́же прише́ствием Возлю́бленнаго Сы́на Твоего́ обнови́вый и очи́стивый всю тварь! Да́руй, да уве́руют лю́дие всем се́рдцем и про- сла́вят Тя и Единоро́днаго Сы́на Твоего́ и Уте́шителя Ду́ха Свята́го, да челове́ки и стихи́я- ми и все́ю тва́рию сла́вится пречестно́е и великоле́пое И́мя Святы́я Тро́ицы во ве́ки веко́в. Ами́нь.

**Ина молитва**

Го́споди, Бо́же Вседержи́телю, Соде́телю и Тво́рче вся́ческих, покрыва́яй вода́ми превы́с- пренняя Своя́, всю зе́млю древесы́ многови́дными и живо́тными разли́чными напо́лнивый, и животворя́яй ю, да вся тварь благодари́т Тя, Изряднохудо́жника. Ты еси́ И́же и челове́ка сотвори́вый по о́бразу и подо́бию Твоему́, и в ми́ре сем поста́вивый, во е́же возде́лывати и храни́ти его́.

Не отврати́ лица́ Твоего́ и ны́не, Го́споди Человеколю́бче, зря мир Твой расхища́емь от без- зако́ний и страсте́й на́ших. Я́ко се́тует земля́, древеса́ и бы́лие исчеза́ют, зве́рие и ско́ти, и пти́цы небе́сныя погиба́ют за нече́стие сыно́в челове́ческих.

Мо́лимся Ти, Всемилосе́рдый Бо́же, поми́луй ны, испо́лни сердца́ на́ша све́том Твоего́ бо- горазу́мия и приими́ покая́ние на́ше, да возде́лываем мир Твой во бла́го душа́м и телесе́м на́шим и во сла́ву Пресвята́го И́мени Твоего́, Тебе́ бо подоба́ет вся́кая сла́ва, честь и покло- не́ние Отцу́ и Сы́ну и Свято́му Ду́ху ны́не и при́сно и во ве́ки веко́в. Ами́нь.

Прему́дрость. Пресвята́я Богоро́дице, спаси́ нас. Честне́йшую Херуви́м:

*Прочая и обычный (малый) отпуст.*